2 polisiebeamptes doodgeskiet ná hulle glo roof(Foto: SAPD) Twee polisiebeamptes, ŉ man en ŉ vrou, is Donderdag in die vroeë oggendure tydens ŉ skietgeveg met hul kollegas noodlottig gewond. ŉ Span beamptes, bestaande uit lede van misdaadintelligensie, die Valke, die nasionale ingrypingseenheid en ander eenhede, het deur die loop van gisteraand operasies in die omgewing van Dalton, Greytown en Wartburg in KwaZulu-Natal uitgevoer, het brig. Vishnu Naidoo, nasionale polisiewoordvoerder, gesê. “Die span was omstreeks 02:30 vanoggend op ŉ pad tussen Greytown en Dalton toe ŉ polisiepatrollievoertuig hulle in die omgewing van Seven Oaks genader het. Die span het gepoog om vir die bestuurder van die voertuig te wys om af te trek.” Volgens Naidoo het die insittendes egter op die span begin losbrand en is hulle genoodsaak om terug te vuur. “Albei polisiebeamptes in die patrollievoertuig is doodgeskiet. Daar is ŉ hoekslyper, boorhamer en ander toerusting, asook kontant wat met ink gevlek is in die patrollievoertuig gevind,” het Naidoo gesê. “Daar word vermoed die kontant is vroeër die aand by die Dalton-poskantoor gesteel.” Die man was ŉ sersant en die vrou ŉ konstabel. Genl. Khehla Sitole, nasionale polisiekommissaris, het sy teleurstelling uitgespreek oor polisiebeamptes se beweerde betrokkenheid by misdaad. “Die betrokkenheid van polisiebeamptes by misdadige aktiwiteit sal nooit geduld word nie.” Sitole het die provinsiale kommissaris opdrag gegee om te verseker dat die saak deeglik ondersoek word en dat alle betrokkenes, onder wie ook polisiebeamptes, voor stok gebring moet word. Enigiemand met inligting oor die voorval word versoek om Stop Misdaad by 08600 10111 te nader.